Fyns Politi lavede flere fejl i går, da et vidne i en retssag mod et bandemedlem skulle hjem til den hemmelige adresse, han opholder sig på.

Det erkender Fyns Politi nu.

I går formiddags forlod to politifolk vidnet, Nicolai Hansen, i et parkeringshus ved Odense Banegård. De skulle ellers eskortere ham til toget.

Nicolai Hansen var kommet til Odense for at vidne i en ankesag mod et medlem af banden Black Army, som frarøvede ham hans kontanthjælp sidste år og forsøgte at true ham til at sælge hash. Men retsmødet blev aflyst, da den tiltalte frafaldt anken i sidste sekund.

Læs også : Bandemedlem tager sin straf: Nu håber hjemløse Nicolai at han ikke længere behøver gemme sig

Nicolai Hansens beslutning om at melde overfaldet til politiet har betydet, at han er blevet forsøgt truet til tavshed, og siden overfaldet har han ikke kunnet opholde sig på Fyn, men bor på en hemmelig adresse et andet sted i landet.

I stedet for at blive fulgt til togperronen af politiet, blev Nicolai Hansen fulgt derhen af to frivillige.

Det var Isabella Mittelstein og Bo Skytte fra projekt Husvild, som også var vidner i retssagen, der fulgte Nicolai Hansen til toget. Isabella Mittelstein følte sig ladt i stikken af politiet.

- Det var en meget, meget ubehagelig situation. Det var også ubehageligt at få Nicolai igennem banegårdscenteret og ned på det tog, siger hun.

Hun og Bo Skytte fik sat ham på et tog, men inden det kørte, opdagede de, at to personer, de opfattede som mistænkelige, hoppede ind i samme tog i hver sin ende. De fik derfor Nicolai Hansen ud af toget igen og efterfølgende sat på et andet tog.

Vi burde have gjort opgaven færdig og sørget for, at vidnet blev fragtet ud af zonen. Det er der ingen tvivl om. Kit Claudi Grøn Iversen, politidirektør ved Fyns Politi

Fyns Politi forklarer hændelsen med, at Nicolai Hansen ikke overholdt en aftale, fordi han lod sig interviewe af DR Fyns journalist i parkeringshuset i stedet for at vente til, at de var kommet ned på perronen.

De to betjente, der var med patruljevognen, har lavet en redegørelse, som Fyns Politi kigger på nu.

Og ifølge politidirektør Kit Claudi Grøn Iversen var det en klar fejl, at Nicolai Hansen måtte tage tog hjem fra Odense Banegård, og at han måtte finde ned til skinnerne uden politieskorte.

- Når var har et vidne, der er truet, som står midt inde i heksekedlen, hvor truslen er størst, så er det selvfølgelig ikke okay, at vi forlader stedet og overlader vidnet til civile personer. Vi burde have gjort opgaven færdig og sørget for, at vidnet blev fragtet ud af zonen. Det er der ingen tvivl om, siger hun.

Frygter at episode kan skræmme vidner væk

Både Dansk Folkepartis retsordfører Peter Kofod Poulsen og Socialdemokratiets retsordfører Trine Bramsen frygter, at episoden kan få andre til at afstå fra at vidne.

- Jeg synes, at situationen lyder mærkelig. Jeg har ikke nogen grund til på forhånd på nogen måde at kritisere politiet, men jeg mener, at man skal til bunds i sådan en episode. Folk, der gerne vil vidne og sørge for at hårdkogte kriminelle bliver smidt i fængsel, skal selvfølgelig ikke behandles sådan her, siger Peter Kofod Poulsen.

Socialdemokratiets Trine Bramsen mener, at der er noget, der lyder underligt i sagen.

- Når man stiller sig frem som vidne, må man have en forventning om, at man bliver beskyttet. Særligt når man har været udsat for den form for trusler, som Nicolai Hansen har, og er bange, så skal man selvfølgelig ikke bare sættes af på perronen. Så må man have en forventning om, at politiet holder øje med én, til toget er kørt, siger hun.